b'\n_START_ARTICLE_\nGrb Mestne ob\xc4\x8dine Nova Gorica\n_START_PARAGRAPH_\nGrb Mestne ob\xc4\x8dine Nova Gorica je stilizirana rde\xc4\x8da vrtnica na belem polju, ki je obrobljeno z modrim robom. Rob je kvadratne oblike in ima spodnja vogala zaobljena._NEWLINE_Podoba je bila izbrana leta 1968 na javnem nate\xc4\x8daju, ki ga je razpisala Skup\xc5\xa1\xc4\x8dina ob\xc4\x8dine Nova Gorica. Odziv povabljenih ustvarjalcev je bil medel, saj so prispeli samo \xc5\xa1tirje predlogi. Komisija je med njimi izbrala dva in pozvala avtorja, naj ju dopolnita, na koncu pa izbrala predlog, ki ga je ustvaril arhitekt Roni Nemec, \xc4\x8deprav ga ta ni \xc5\xbeelel spreminjati. Zanj je prejel 50.000 dinarjev nagrade._NEWLINE_Grb simbolizira tradicijo gojenja vrtnic v Ro\xc5\xbeni Dolini in takrat aktualno usmeritev urbanega razvoja novonastale Nove Gorice kot mesta v parku. Kljub za\xc4\x8detnemu nor\xc4\x8devanju dela javnosti, \xc4\x8de\xc5\xa1 da motiv spominja na ohrovt, se je grb uveljavil in je \xc5\xa1e zdaj glavni ob\xc4\x8dinski simbol.'